Twee seuns by Potch-laerskool deur weerlig getrefArgieffoto (Foto: ELTC, Pixabay) Twee seuns, vermoedelik 11 jaar oud, is Donderdagmiddag in ŉ hospitaal opgeneem nadat hulle deur ŉ weerligstraal getref is by ŉ laerskool in Potchefstroom. Russel Meiring, woordvoerder van ER24, het gesê paramedici is omstreeks 13:30 na die toneel ontbied. “Die twee seuns was in die noodhulpkamer toe paramedici by die toneel opgedaag het. Een van die seuns was in ŉ ernstige toestand en die ander een het matige beserings opgedoen.” Hy het gesê albei seuns het groot brandwonde opgedoen. “Die seuns is behandel en het pynverligtingsmedikasie ontvang voor hulle na nabygeleë hospitale geneem is vir verdere behandeling.”